Nv ist sumer so wol gegest das er ere hat
Nv ist sumer so wol gegest das er ere hat·
in schoͤner wat·
mag man in nu wol sehen·
rot brun gel bla wis gruͤne ist sin kleit var·
swer sin nimt war·
der mag im wunne iehen·
in lobent mit suͤssem sange dú vogillin·
dú sehent so lichten schin·
mit dien sol man froͤlich sin·
swie schoͤn dú zit sint truͤbe ist mir doch min můt·
wan mich getroste noch nie min frowe gůt·

Es ist lang das ich min frowen von erst gisach·
min vngemach·
hůb sich do suͤssekliche·
wan ich wart von ir wunnen suͤsses liebes vol·
mir tet da wol·
das si was wunnenriche·
nu můs mir das leider we tuͤn ellú zit·
wan si mir nicht trostes git·
des min herze in arbeit lit·
wan were si âne wunne so were mir nit we·
nach ir als es sus sin můs iemer me·

Noch ist mir wol der stunde swa ich si siche an·
swies mir ist gran·
doch habe ich si zefrowen·
doch wirt das lieb vergulten mir mit leide iesa·
so si nicht da
mer ist da ichs muge schowen·
so ist mir als so der sunne hinder gegat·
vnd der tag sin wunne verlat·
froͤiden vil si doch ie hat·
bi andern schonen frowen noch achtet nicht·
swie we mir von senlicher not gischicht·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse